Påskeøya er tilnærmelsesvis trekantet av form og består av tre undersjøiske vulkaner som har kommet over havets overflate. Øya er 163,6 km² stor og 30 km lang på det lengste. Utenfor sydspissen av Påskeøya ligger det en liten øy som heter Motu Nui. Det høyeste punktet er Terevaka med sine 507 meter over havet. Nærmeste land er den lille øya Sala y Gomez som ligger 400 km øst, mens nærmeste befolkede land er Pitcairnøyene 2075 km vest.